บริษัทไทย เป็นเจ้าของเหมืองถ่านหิน ทั่วโลก
บริษัทอะไรบ้างที่เข้าไปเป็นเจ้าของเหมืองถ่านหินในต่างประเทศ ? ลงทุนแมนจะเล่าให้ฟัง
19 ม.ค. 2566

บริษัทไทย เป็นเจ้าของเหมืองถ่านหิน ทั่วโลก /โดย ลงทุนแมน
ในปีที่ผ่านมา ราคาของถ่านหินทั่วโลกทำจุดสูงสุดเป็นประวัติการณ์ โดยปรับตัวขึ้นไปเกือบ 3 เท่าจากปีก่อนหน้า
แม้ไทยจะไม่ได้เป็นผู้ส่งออกถ่านหิน แต่รู้หรือไม่ว่ามีบริษัทของไทย ที่ไปตั้งเหมืองถ่านหิน กระจายอยู่ทั่วโลก
บริษัทอะไรบ้างที่เข้าไปเป็นเจ้าของเหมืองถ่านหินในต่างประเทศ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ถ่านหิน เรียกได้ว่าเป็นแหล่งพลังงานที่สำคัญของหลายประเทศ เนื่องจากถ่านหินเป็นเชื้อเพลิงที่มีต้นทุนในการผลิตไฟฟ้าต่ำ
หลายประเทศจึงพึ่งพาการใช้เชื้อเพลิงจากถ่านหิน ในการผลิตไฟฟ้าเป็นหลัก
โดยคิดเป็นอันดับ 2 ด้วยสัดส่วนกว่า 32.7% ของการบริโภคเชื้อเพลิงทั่วโลก ตามหลังน้ำมันที่มีสัดส่วน 37.6%
โดยประเทศที่ส่งออกถ่านหินมากสุด 3 รายแรก คือ ออสเตรเลีย อินโดนีเซีย และรัสเซีย
ที่น่าสนใจคือ บริษัทไทยเองก็เข้าไปเป็นเจ้าของเหมืองถ่านหินทั่วโลก
ไม่ว่าจะเป็นในออสเตรเลีย อินโดนีเซีย รวมถึงจีน ที่แม้จะไม่ใช่ผู้ส่งออกรายใหญ่ แต่ก็เป็นประเทศที่มีการบริโภค และผลิตถ่านหินมากที่สุดในโลก
บริษัทที่ว่านี้ก็คือ บริษัท บ้านปู จำกัด (มหาชน) และบริษัท ลานนารีซอร์สเซส จำกัด (มหาชน)
โดยเฉพาะบ้านปู ที่มีการเข้าไปลงทุนถึง 3 ประเทศ ไม่ว่าจะเป็น อินโดนีเซีย ออสเตรเลีย และจีน
ในปี 2564 บ้านปู มีปริมาณการผลิตของเหมืองต่างประเทศ แบ่งได้เป็น
อินโดนีเซีย 20.2 ล้านตัน
ออสเตรเลีย 9.8 ล้านตัน
จีน 6.0 ล้านตัน
สำหรับเหมืองในไทยของทั้ง 2 บริษัทนั้น ได้ปิดดำเนินการไปแล้ว และธุรกิจถ่านหินในไทย ปัจจุบันเป็นรูปแบบการจัดจำหน่ายเท่านั้น
ในขณะเดียวกัน ตลาดเหมืองถ่านหินทั่วโลก ก็มีการชะลอการเปิดเหมืองถ่านหินลง เนื่องจากหลาย ๆ ประเทศให้ความสำคัญกับสิ่งแวดล้อมมากขึ้น และหันไปสนับสนุนไฟฟ้าจากพลังงานทดแทน
สาเหตุเนื่องจาก ถ่านหินปล่อยคาร์บอนไดออกไซด์สูงกว่าเชื้อเพลิงอื่น ถึง 2 เท่า และนโยบายในหลายประเทศทั่วโลก กำลังมุ่งเข้าสู่ Net Zero Carbon จึงทำให้หลายบริษัท เริ่มมีการถอนการลงทุนในถ่านหิน
แต่จะเห็นว่าในปี 2564 ราคาถ่านหินนั้นขึ้นไปสูงเป็นประวัติการณ์ ซึ่งก็สะท้อนไปยังผลประกอบการของทั้ง 2 บริษัทที่มีรายได้มากกว่า 70% มาจากธุรกิจถ่านหิน ส่งผลให้รายได้และกำไรของบริษัทก็ทำจุดสูงสุดในรอบ 10 ปี
โดยผลประกอบการย้อนหลัง ของผู้ผลิตถ่านหินทั้ง 2 บริษัทเป็นดังนี้
- บริษัท บ้านปู จำกัด (มหาชน)
ปี 2563 รายได้ 72,930 ล้านบาท ขาดทุน 1,786 ล้านบาท
ปี 2564 รายได้ 134,990 ล้านบาท กำไร 9,852 ล้านบาท
ปี 2565 (9 เดือน) รายได้ 192,075 ล้านบาท กำไร 40,797 ล้านบาท
- บริษัท ลานนารีซอร์สเซส จำกัด (มหาชน)
ปี 2563 รายได้ 9,583 ล้านบาท กำไร 293 ล้านบาท
ปี 2564 รายได้ 15,854 ล้านบาท กำไร 1,575 ล้านบาท
ปี 2565 (9 เดือน) รายได้ 19,617 ล้านบาท กำไร 2,522 ล้านบาท
จะเห็นว่าทั้งรายได้และกำไรเติบโตแบบก้าวกระโดด
โดยเฉพาะบ้านปู ที่พลิกจากขาดทุน 1,786 ล้านบาท กลายเป็นกำไรกว่า 40,797 ล้านบาท ใน 2 ปี
ปัจจัยหลักมาจากความต้องการถ่านหินฟื้นตัวขึ้น จากการที่ทั่วโลกเริ่มกลับมาเปิดประเทศหลังจากล็อกดาวน์
กิจกรรมทางเศรษฐกิจทั่วโลกกลับมาคึกคักอีกครั้ง ส่งผลต่อความต้องการใช้พลังงานสูงขึ้นไปด้วย
ในขณะที่ประเทศจีน ที่มีการบริโภคถ่านหินมากกว่าครึ่งหนึ่งของโลกก็ลดการผลิตลง จากการที่รัฐบาลได้เข้ามาตรวจสอบความปลอดภัยในเหมืองต่าง ๆ มากขึ้น 
เนื่องจากอุบัติเหตุในเหมืองถ่านหินในช่วงต้นปี 2564
เหมืองหลายแห่งจึงต้องหยุดการผลิตชั่วคราว เพื่อปรับปรุงมาตรการด้านความปลอดภัย ให้เป็นไปตามข้อกําหนดราคา ถ่านหินจึงปรับตัวขึ้นไปสูงสุดเป็นประวัติการณ์ในปี 2564
นั่นจึงทำให้ผู้ค้าถ่านหินของไทยทั้ง 2 บริษัท มีรายได้และกำไรเติบโตแบบก้าวกระโดด
ที่น่าสนใจคือ ถ่านหินเหล่านั้นไม่ได้มาจากเหมืองในไทยเลย แต่มาจากเหมืองถ่านหิน ที่ทั้งคู่ ได้ลงทุนเอาไว้ อยู่ทั่วทุกมุมโลก นั่นเอง..
ปิดท้ายด้วยข้อมูลที่น่าสนใจ
เมื่อ 5 ปีที่แล้ว มีบริษัทที่ทำธุรกิจเหมืองถ่านหิน สัญชาติไทยอีกหนึ่งบริษัทที่ชื่อว่า เอ็นเนอร์ยี่ เอิร์ธ หรือ EARTH ที่แจ้งว่ามีเหมืองถ่านหินอยู่ที่อินโดนีเซีย แต่ในเวลาต่อมา EARTH ก็ได้ผิดนัดชำระหุ้นกู้ และยื่นล้มละลายในที่สุด..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-รายงานประจำปี บริษัท บ้านปู จำกัด (มหาชน)
-รายงานประจำปี บริษัท ลานนารีซอร์สเซส จำกัด (มหาชน)
-
-
-